CELEX: 32016R1313
Language: et
Date: 2016-08-01 00:00:00
Title: Komisjoni rakendusmäärus (EL) 2016/1313, 1. august 2016, millega muudetakse rakendusmäärust (EL) nr 540/2011 seoses toimeaine glüfosaadi heakskiitmise tingimustega (EMPs kohaldatav tekst)

2.8.2016   
            
            
               ET
            
            
               Euroopa Liidu Teataja
            
            
               L 208/1
            
         KOMISJONI RAKENDUSMÄÄRUS (EL) 2016/1313,
   1. august 2016,
   millega muudetakse rakendusmäärust (EL) nr 540/2011 seoses toimeaine glüfosaadi heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 esimesena esitatud juhtumit,
   ning arvestades järgmist:
   
               (1)
            
            
               Toimeaine oli komisjoni direktiiviga 2001/99/EÜ (2) kantud nõukogu direktiivi 91/414/EMÜ (3) I lisasse.
            
         
               (2)
            
            
               Direktiivi 91/414/EMÜ I lisas esitatud toimeaineid loetakse määruse (EÜ) nr 1107/2009 alusel heakskiidetuks ja need on loetletud komisjoni rakendusmääruse (EL) nr 540/2011 (4) lisa A osas.
            
         
               (3)
            
            
               Nagu on sätestatud rakendusmääruse (EL) nr 540/2011 lisas, aegub toimeaine glüfosaadi heakskiitmine kuus kuud pärast Euroopa Kemikaaliameti riskihindamise komitee arvamuse kättesaamist komisjoni poolt või hiljemalt 31. detsembril 2017.
            
         
               (4)
            
            
               Euroopa Toiduohutusamet (edaspidi „toiduohutusamet“) esitas 30. oktoobril 2015 (5) komisjonile oma seisukoha glüfosaati sisaldavates taimekaitsevahendites sageli kaaskoostisainena kasutatava polüetoksüleeritud rasvamiini (CASi nr 61791-26–2) toksikoloogilise hindamise kohta. Selles järeldati, et glüfosaadiga võrreldes täheldati polüetoksüleeritud rasvamiini märkimisväärset toksilisust kõigi uuritud näitajate puhul. Lisaks tõsteti esile probleeme, mis tulenevad glüfosaati sisaldavates taimekaitsevahendites kasutatava polüetoksüleeritud rasvamiini potentsiaalsest kahjulikust mõjust inimeste tervisele. Toiduohutusamet leidis ka, et inimeste meditsiiniliste andmete puhul, mis on seotud glüfosaati sisaldavate taimekaitsevahenditega, põhjustab toksilisust eelkõige vahendite koostisse kuuluv polüetoksüleeritud rasvamiin.
            
         
               (5)
            
            
               Vastavalt Euroopa Parlamendi ja nõukogu direktiivile 2009/128/EÜ (6) koostoimes määruse (EÜ) nr 1107/2009 artikliga 55, peaksid liikmesriigid soodustama integreeritud taimekaitse ja alternatiivsete lähenemisviiside või võtete arendamist ning rakendamist, et vähendada sõltuvust pestitsiidide kasutamisest. Kuna glüfosaati sisaldavaid taimekaitsevahendeid kasutatakse laialdaselt mittepõllumajanduslikuks otstarbeks, peaksid liikmesriigid tagama, et glüfosaati sisaldavate taimekaitsevahendite kasutamine on viidud miinimumini või keelatud sellistel aladel nagu avalikud pargid ja aiad, spordi- ja puhkealad, koolialad ja laste mänguväljakud ning tervishoiuasutuste vahetus läheduses asuvad alad.
            
         
               (6)
            
            
               Glüfosaati sisaldavaid taimekaitsevahendeid kasutatakse ka koristuseelselt. Teatavates olukordades on taimekaitsevahendi koristuseelne kasutamine umbrohu soovimatu kasvu piiramiseks või takistamiseks kooskõlas heade põllumajandustavadega. Siiski tundub, et glüfosaati sisaldavaid taimekaitsevahendeid kasutatakse ka saagikoristuse ajastuse reguleerimiseks või viljapeksu optimeerimiseks, kuigi selliseid kasutusviise võidakse pidada headele põllumajandustavadele mittevastavaks. Seega võivad sellised kasutusviisid olla vastuolus määruse (EÜ) nr 1107/2009 artikli 55 sätetega. Seega peaksid liikmesriigid taimekaitsevahendite kasutamise lubamisel pöörama erilist tähelepanu koristuseelse kasutuse kooskõlale heade põllumajandustavadega.
            
         
               (7)
            
            
               Komisjon palus teavitajatel esitada oma märkused.
            
         
               (8)
            
            
               Arvestades praegusi teaduslikke ja tehnilisi teadmisi on asjakohane muuta toimeaine kasutamistingimusi, eelkõige välistades polüetoksüleeritud rasvamiini (CASi nr 61791-26–2) kasutamise kaaskoostisainena glüfosaati sisaldavates taimekaitsevahendites.
            
         
               (9)
            
            
               Seepärast tuleks rakendusmäärust (EL) nr 540/2011 vastavalt muuta.
            
         
               (10)
            
            
               Vastavalt määruse (EÜ) nr 1107/2009 artikli 27 lõikele 2 koostatakse loetelu kaaskoostisainetest, mille kasutamine taimekaitsevahendi koostises ei ole lubatud. Komisjon, toiduohutusamet ja liikmesriigid on alustanud tööd kõnealuse loetelu koostamiseks. Loetelu koostamisel pöörab komisjon erilist tähelepanu potentsiaalselt kahjulikele kaaskoostisainetele, mida kasutatakse glüfosaati sisaldavates taimekaitsevahendites. Lubamatute kaaskoostisainete loetelu kehtestatakse tulevikus eraldi õigusaktiga vastavalt määruse (EÜ) nr 1107/2009 artikli 27 lõikes 2 sätestatud menetlusnõuetele.
            
         
               (11)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 lisa A osa glüfosaati käsitleva 25. kande veerus „Erisätted“ asendatakse tekst järgmisega:
   „Lubatud kasutada üksnes herbitsiidina.
   Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises taime-, looma-, toidu- ja söödakomitees 27. juunil 2016 muudetud glüfosaadi läbivaatusaruande järeldusi, eelkõige selle dokumendi I ja II liidet. Üldhindamisel peavad liikmesriigid pöörama erilist tähelepanu järgmisele:
   
               —
            
            
               põhjavee kaitse tundlikel aladel, eriti muude kui põllukultuuridega seotud kasutusvaldkondade puhul;
            
         
               —
            
            
               direktiivi 2009/128/EÜ artikli 12 punktis a osutatud konkreetsetel aladel kasutamisega seotud riskid;
            
         
               —
            
            
               koristuseelse kasutamise kooskõla heade põllumajandustavadega.
            
         Liikmesriigid tagavad, et glüfosaati sisaldavad taimekaitsevahendid ei sisalda kaaskoostisainena polüetoksüleeritud rasvamiini (CASi nr 61791-26–2).“
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 1. august 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni 20. novembri 2001. aasta direktiiv 2001/99/EÜ, millega muudetakse taimekaitsevahendite turuletoomist käsitleva nõukogu direktiivi 91/414/EMÜ I lisa toimeainete glüfosaadi ja metüültiofeensulfurooni lisamisega (EÜT L 304, 21.11.2001, lk 14).
   
      (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
   
      (5)  EFSA Journal 2015; 13(11): 4303. Kättesaadav internetis: www.efsa.europa.eu.
   
      (6)  Euroopa Parlamendi ja nõukogu 21. oktoobri 2009. aasta direktiiv 2009/128/EÜ, millega kehtestatakse ühenduse tegevusraamistik pestitsiidide säästva kasutamise saavutamiseks (ELT L 309, 24.11.2009, lk 71).